DA Den Europæiske Unions Tidende CE 84/158

(2004/C 84 E/0196)

SKRIFTLIG FORESPØRGSEL E-0078/04

af Proinsias De Rossa (PSE) til Kommissionen

(20. januar 2004)

Om: Schengen-informationssystemet og savnede personer

I sit svar på min skriftlige forespørgsel nr. E-3222/03 (1) siger Kommissionen, at der, for så vidt angår den anbefaling, der blev fremsat på den Europæiske Konference om Forebyggelse og Bekæmpelse af Menneskehandel, som blev afholdt i Bruxelles i september 2002, gående ud på at der gennemføres en forundersøgelse med henblik på at oprette en europæisk database over savnede personer, en anbefaling som Europa-Parlamentet har tilsluttet sig i sin beslutning (P5_TA(2003)0366 — A5-0280/2003) om Daphne II-programmet, allerede nu er mulighed for gennem Schengen-informationssystemet (SIS) at eftersøge savnede personer og i særdeleshed børn, og at denne mulighed vil blive opretholdt i forbindelse med udviklingen af anden generation af SIS.

Kan Kommissionen oplyse, hvilke medlemsstater, der benytter sig af denne facilitet, og skitsere hvilke konklusioner man er nået frem til vedrørende dens effektivitet?

Svar afgivet på Kommissionens vegne af António Vitorino

(20. februar 2004)

I artikel 97 i Konventionen om gennemførelsen af Schengen-aftalen af 14. juni 1985 (2) (herefter benævnt »Konventionen«) står der: »Oplysninger om forsvundne personer eller personer, der af hensyn til deres egen sikkerhed eller til forebyggelse af trusler midlertidigt bør tages i varetægt på anmodning af den indberettende kontraherende parts kompetente eller retlige myndighed, optages i systemet, således at politimyndighederne kan underrette den indberettende kontraherende part om personens opholdssted eller tage den pågældende i varetægt for at forhindre vedkommende i at fortsætte sin rejse, hvis den nationale lovgivning tillader det. Dette gælder i særdeleshed mindreårige og personer, der skal tvangsanbringes på grundlag af en afgørelse truffet af en kompetent myndighed. Oplysninger om myndige personer må kun videregives med de pågældendes samtykke.«

I henhold til Konventionens artikel 101 er adgang til oplysningerne i Schengen-informationssystemet samt ret til direkte søgning i disse oplysninger forbeholdt myndigheder med ansvar for grænsekontrol, anden politi- og toldkontrol inde i landet samt samordning heraf.

Eftersom Konventionens parter er ansvarlige for forvaltningen af Schengen-informationssystemet (SIS), har de mulighed for at drage konklusioner med hensyn til dets effektivitet. Kommissionen er imidlertid blevet informeret om, at der ved slutningen af 2003 var indberettet cirka 33 000 personer til SIS i henhold til Konventionens artikel 97. Alle Schengen-lande gjorde brug af muligheden for at udsende oplysninger om savnede personer i henhold til artikel 97, men især af Tyskland, Spanien, Frankrig, Italien og Portugal.

Rådet behandlede spørgsmålet om en europæisk database over savnede personer i sine konklusioner af 8. maj 2000 i Bruxelles-erklæringen om forebyggelse og bekæmpelse af menneskehandel, (3) idet den tog højde for udviklingen af SIS II. Kommissionen kan bekræfte, at SIS II vil kunne indeholde oplysninger om savnede personer.

(1) EUT C 78 E af 27.3.2004, s. 493.

(2) EFT L 239 af 22.9.2000.

(3) EUT C 137 af 12.6.2003.